FI Euroopan unionin virallinen lehti CE 70/6

(2004/C 70 E/006)

KIRJALLINEN KYSYMYS E-2637/02

esittäjä(t): Rosa Miguélez Ramos (PSE) komissiolle

(18. syyskuuta 2002)

Aihe: Toimet metsien suojelemiseksi ilmansaasteilta Galiciassa Espanjassa

Euroopan metsien rikkaus ja niitä uhkaavat vaarat ovat saaneet Euroopan yhteisön suojelemaan kyseisiä metsiä ilmansaasteilta edistämällä valvontaa ja metsien ekosysteemien tutkimusta.

Neuvoston asetuksessa (ETY) N:o 3528/86 (1), annettu 17 päivänä marraskuuta 1986, yhteisön metsien suojelusta ilmansaasteilta säädetään yhteisön toimesta metsien suojelemiseksi vuosina 1987—2001 ja asetetaan viisi keskeistä tavoitetta: luoda metsien seurantaverkosto, toteuttaa säännöllisin väliajoin kartoitus vahingoista, joita erityisesti ilmansaasteet ovat aiheuttaneet, seurata tehokkaasti ja jatkuvasti metsien ekosysteemejä, tehdä kokeita, jotka lisäävät tietoa saasteiden vaikutuksista ja menetelmistä niiden seuraamiseksi ja mittaamiseksi sekä lisätä esittelyhankkeiden avulla tietoa vaurioituneiden metsien ylläpitämisestä ja palauttamisesta ennalleen.

Määrärahat ajanjaksolle 1997—2001 olivat 35,1 miljoonaa euroa.

Voiko komissio yksilöidä, mitä toimia Euroopan yhteisö on tukenut tämän asetuksen puitteissa Galician itsehallintoyhteisössä?

Onko Espanjan hallitus esittänyt muita tulevaisuudessa toteutettavia hankkeita Galician metsien suojelemiseksi ilmansaasteilta?

Franz Fischlerin komission puolesta antama vastaus

(16. lokakuuta 2002)

Komissio haluaa mainita, että yhteisön metsien suojelusta ilmansaasteilta 17 päivänä marraskuuta 1986 annettua neuvoston asetusta (ETY) N:o 3528/86 (2) on muutettu viimeksi 15 päivänä huhtikuuta 2002 annetulla Euroopan parlamentin ja neuvoston asetuksella (EY) N:o 804/2002 (3). Jälkimmäisessä asetuksessa jatkettiin edellisen asetuksen voimassaoloa yhdellä vuodella ja muutettiin yhteisön kokonaisrahoitus kaudeksi 1997—2002 42,6 miljoonaksi euroksi vuoden 2002 talousarvioon sisältyvän summan mukaisesti.

Komissio ei voi esittää yksityiskohtaista selostusta Galiciassa rahoitetuista toimenpiteistä, koska ne sisältyvät Espanjan hallinnon vuosittain ehdottamiin koko maata koskeviin toimenpiteisiin. Yhteisö on rahoittanut Espanjassa toteutettuja toimenpiteitä kaudella 1987—2002 yhteensä 4 498 010 eurolla.

Summa jakautuu toimenpidetyypeittäin seuraavasti:

— Metsien tilan seurantaan liittyvät toimenpiteet, jotka on toteutettu laajan koealaverkoston puitteissa, joka on luotu käyttäen perustana 16 kertaa 16 kilometrin ruudukkoa (I tason järjestelmällinen seuranta). — Yhteisön taloudellinen tuki: 1 859 412 euroa

— Metsien tilan seurantaan liittyvät toimenpiteet, jotka on toteutettu pysyvien koealojen puitteissa (II tason intensiivinen seuranta). — Yhteisön taloudellinen tuki: 1 699 601 euroa

— Kokeilut ilman pilaantumisen vaikutusten ymmärtämiseksi paremmin ja sen havainnointi- ja mittausmenetelmät. — Yhteisön taloudellinen tuki: 938 997 euroa

Tällä hetkellä Espanjan metsien tilan seurantaverkko koostuu 620 järjestelmällisen seurannan koealueesta (I taso) sekä 53 intensiivisen seurannan koealueesta (II taso). I tason koealuista 52 (8,4 prosenttia) ja II tason koealueista 3 (4,5 prosenttia) sijaitsee Galiciassa.

Tulevaisuuteen liittyen komissio on tehnyt ehdotuksen uudesta asetuksesta metsien ja ympäristövuorovaikutusten seurannasta yhteisössä (4). Ehdotuksen tarkoituksena on uuden metsien ja ympäristövuorovaikutusten seurantaa koskevan yhteisön toimintasuunnitelman käyttöönotto yhteisön metsien suojelemiseksi. Ehdotus perustuu yhteisön metsien suojelusta ilmansaasteilta 17 päivänä marraskuuta 1986 annetun neuvoston asetuksen (ETY) N:o 3528/86 (2) ja metsäpalojen torjunnasta yhteisössä 23 päivänä heinäkuuta 1992 annetun neuvoston asetuksen (ETY) N:o 2158/92 (5) saavutuksiin, ja siihen sisällytetään uusia elementtejä, jotta metsäekosysteemin tilaa voitaisiin arvioida laajemmin. Ehdotuksen mukaan jäsenvaltioiden toteuttamat seurantatoimet, erityisesti tiedonkeruu ja tutkimukset, kokeet ja demonstraatio- hankkeet, toteutetaan monivuotisilla kansallisilla ohjelmilla. Uuteen ehdotukseen sisältyy monivuotiset puitteet, jotka kattavat aluksi kuuden vuoden kauden 2003—2008.

(1) EYVL L 326, 21.11.1986, s. 2.

(2) EYVL L 326, 21.11.1986.

(3) EYVL L 132, 17.5.2002.

(4) KOM(2002) 404 lopullinen.

(5) EYVL L 217, 31.7.1992.